# Gorka Knörr Borràs

Gorka Knörr Borràs (Tarragona, 2 de febrer de 1950) és un cantautor i polític català d'ascendència basca.

## Biografia

Nascut a Catalunya de pare alabès i mare catalana. A començaments dels 1970 estudià ciències empresarials a l'Escuela Superior de Técnica Empresarial (ESTE) de Donostia, però influït per Xabier Lete i Lluís Llach decidí dedicar-se a la cançó alhora que aprenia èuscar, així que el 1974 donà classes a una ikastola i formava part de la redacció de la revista Zeruko Argia.
El 1976 va celebrar un concert a Vitòria que fou interromput per ordre governamental. Aleshores va actuar a Argentina (1976), París (1977), Veneçuela (1977), Múnic (1977), Piemont (1977) i Sardenya (1981), on va coincidir amb Irene Papas, Pete Seeger i Léo Ferré. Pel que fa a la seva trajectòria empresarial, entre el 1977 i el 1978, va ser director comercial de Nortrade Export/Import i va participar en el llançament del diari Deia el juny de 1977.
Vinculat al Partit Nacionalista Basc, fou cap del gabinet de premsa del Sindicat dels Empresaris Alabesos i portaveu de la presidència del Govern Basc (1983-1985). De 1985 a 1998 de treballar un temps com a director de marketing i responsable de relacions internacionals del Grup Mondragón, de 1987 a 1995 fou conseller d'Euskal Irrati Telebista (EITB) i de 1998 a 1999 director de l'Institut Basc d'Estadística. Quan es produí l'escissió del PNB el 1986 es va integrar a Eusko Alkartasuna, partit del qual fou secretari general. Fou elegit diputat per Coalició Nacionalista - Europa dels Pobles a les eleccions al Parlament Europeu de 1999. Fou membre del grup Verds-Aliança Lliure Europea del Parlament Europeu i de la Comissió d'Afers Econòmics i Monetaris.
El 2001 deixà l'escó a Brussel·les i fou elegit diputat per Eusko Alkartasuna a les eleccions al Parlament Basc de 2001. De 2001 a 2005 fou vicepresident primer de la mesa del Parlament Basc i assessor del Departament d'Ordenació del Territori, Habitatge i Medi Ambient del Govern Basc.
Casat el 2009 amb Isabel Galobardes, barcelonina, advocada mercantil i Pade de l'IESE, que fou integrant de la Directiva del Barça i presidenta de la Comissió Jurídica blaugrana.
El juny de 2012 Ferran Mascarell va anunciar que Knörr substituiria Fèlix Riera com a director de l'Institut Català de les Empreses Culturals. Va ocupar el càrrec fins al gener de 2013. El febrer del 2013 tornava a la seva feina habitual de consultor d'empreses a Barcelona.
L'any 2019 es presentà a la llista de Junts per Catalunya a les eleccions al Parlament Europeu del 2019 com a número 5.
El 9 de juliol de 2019 fou nomenat delegat de la Generalitat de Catalunya a Madrid. El 29 de juny de 2021, ha estat nomenat delegat davant la UE.
És germà d'Henrike Knörr Borràs i té dos fills, Ainara (1981) i Alain (1985).

## Discografia

La seva música reflecteix una gran preocupació per la temàtica basca.
* Araba kantari (1974)
* Nik nahi dudana (1975)
* Txalaparta (1976)
* Herri bat gara (1978)
* Gutunak (1981)
* ¨Hegaldia" (1985)
* ¨Gogoaren taupadak" (2000)
* Arimaren zubia/Pont de l'ànima (2006)
* Antologia, recopilatori de 20 cançons (Elkar, novembre 2012), previ a un concert anunciat al Victoria Eugenia de Sant Sebastià, el 30/12/2012.

## Referències

* 1 2 Gorka Knörr serà el nou director de l'Institut Català de les Empreses Culturals, Nota de premsa, Generalitat de Catalunya
* ↑ «Teresa Enrich substitueix Gorka Knörr al capdavant de l'ICEC». Vilaweb.cat, 17-01-2013. [Consulta: 17 gener 2013].
* ↑ Maâti Salvat, J. «Llista de Junts per Catalunya per a les eleccions europees 2019». betevé, 27 maig 2019. [Consulta: 9 abril 2023].
* ↑ Redacció. «Gorka Knörr, nou delegat del Govern davant la Unió Europea», 29-06-2021. [Consulta: 29 juny 2021].
* ↑ El cantautor Gorka Knörr treu un nou disc amb cançons en èuscar i en català, 22 de maig de 2006

## Enllaços externs

* Gorka Knörr a l'Enciclopèdia Basca Auñamendi.
* Fitxa del Parlament Basc Arxivat 2010-07-29 a Wayback Machine.
* Fitxa del Parlament Europeu